Diari Oficial de la Generalitat Valenciana


Sumari del DOGV 7230, del 10-03-2014 (2014/2029)

RESOLUCIÓ de 5 de març de 2014, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a projectes d'I+D en cooperació per a l'exercici 2014.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7230

Data del DOGV
:   10-03-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/2029


Data del document
:   05-03-2014

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 5 de març de 2014, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a projectes d'I+D en cooperació per a l'exercici 2014. [2014/2029]  
L'Estratègia de Política Industrial de la Comunitat Valenciana Visió 2020 definix cinc eixos principals d'actuació que preveuen la posada en marxa d'accions la priorització de les quals obeïx fonamentalment a l'impacte econòmic previst, mesurat en termes de creació d'ocupació, retorn de la inversió i creixement empresarial i competitiu.  
  
Després d'una primera convocatòria de concessió d'instruments financers per a projectes d'innovació (Resolució de 12 de juliol de 2013, del president de l'Institut Valencià de Competitivitat Empresarial, IVACE, per la qual es convoca la concessió d'instruments financers per a projectes d'innovació per a l'exercici 2013, DOCV 7071, 19.07.2013), la present resolució desenrotlla una nova mesura dins de l'Eix 2 Innovació: I+D+i Empresarial, l'objectiu de la qual és facilitar el desenrotllament de projectes d'I+D en cooperació entre empreses tractores i PIME per mitjà de la creació de consorcis que, a més de desplegar els projectes de la present convocatòria, puguen tindre estabilitat en el temps i siguen capaços d'acudir a noves convocatòries d'I+D+i nacionals i europees, en les quals la cooperació entre empreses resulta ser un requisit en la majoria de casos.  
La convocatòria introduïx per primera vegada a la Comunitat Valenciana una novetat en la via de suport als projectes d'I+D: l'impuls d'un mecanisme de concessió de préstecs bonificats que es combinaran amb una part d'ajuda a fons perdut, facilitaran el necessari finançament empresarial que les circumstàncies econòmiques actuals exigixen i mobilitzaran, per tant, projectes empresarials amb un impacte econòmic previst alt.  
La Conselleria d'Economia, Indústria, Turisme i Ocupació, mantenint l'estratègia de complementarietat dels seus suports amb els existents a escala nacional i europea, posa en marxa la convocatòria desplegada en la present resolució considerant l'existència d'altres iniciatives de suport a la I+D empresarial en els àmbits nacional i europeu, la finalitat i forma de suport de les quals és semblant però va dirigida a projectes de major dimensió. Per tal d'afavorir iniciatives interessants, que d'una altra manera no tindrien suport i evitar al mateix temps duplicitat en els suports, la present convocatòria es dirigix a projectes el pressupost màxim dels quals no supere els 175.000 euros, atés que la seua dimensió resulta més apropiada a la majoria d'empreses de la Comunitat Valenciana en la conjuntura actual.  
En atenció d'estes consideracions i d'acord amb l'article 1.4 de l'Orde de la Conselleria d'Empresa, Universitat i Ciència de 12 de desembre de 2006, resolc:  
  
Article 1. Objecte de la resolució  
L'objecte de la present resolució és establir, juntament amb el que disposa l'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), les bases reguladores i la convocatòria per a la concessió per l'Institut Valencià de Competitivitat Empresarial (IVACE) de préstecs bonificats i subvencions vinculades a projectes d'I+D en cooperació per a l'exercici 2014.  
Per mitjà d'esta convocatòria d'instruments financers l'IVACE concertarà la concessió de préstecs bonificats i concedirà subvencions a fons perdut sobre el cost dels projectes d'I+D en cooperació associats al préstec.  
  
Article 2. Objectiu de la convocatòria  
La convocatòria pretén facilitar l'accés al finançament d'empreses per a la realització de projectes d'I+D i, alhora, fomentar la cooperació empresarial i la creació de consorcis que constituïsquen una base per a la possible participació en futures convocatòries d'I+D d'àmbit nacional i europeu.  
  
Article 3. Actuacions que poden rebre suport. Requisits generals dels projectes objecte del préstec bonificat-subvenció  
3.1. Per projecte s'entén qualsevol iniciativa de gasto o inversió, sobre una operació o actiu concret, que haja de realitzar-se en un termini determinat i que, de forma individual o combinada, tinga un sentit empresarial, sense perjuí que eixa iniciativa puga integrar-se, en el seu contingut o en el temps, en un pla major.  
3.2. Els projectes han d'iniciar-se després de la data de presentació de la sol·licitud.  
3.3. Els projectes han de poder-se enquadrar en alguna de les actuacions següents:  
- Investigació industrial: investigació planificada o estudis crítics l'objecte dels quals siga l'adquisició de nous coneixements i tècniques que puguen resultar d'utilitat per a la creació de nous productes, processos o servicis o contribuir a millorar considerablement els existents.  
- Desenrotllament experimental: adquisició, combinació, configuració i ocupació de coneixements i tècniques existents, d'índole científica, tecnològica, empresarial o d'un altre tipus, amb vista a l'elaboració de plans i estructures o dissenys de productes, processos o servicis nous, modificats o millorats.  
La definició exacta dels conceptes d'investigació industrial i desenrotllament experimental pot trobar-se en l'article 30 del Reglament (CE) número. 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat Reglament General d'Exempció per Categories, d'ara en avant RGEC (DO L 214 de 9.08.2008).  
Quan un projecte conste de diferents activitats, cada una ha d'enquadrar-se en alguna de les actuacions que poden rebre suport anteriors.  
3.4. Els projectes han de ser realitzats per empreses amb seu o establiment productiu a la Comunitat Valenciana i els resultats dels treballs han de romandre o tindre impacte tangible a la Comunitat Valenciana.   
  
3.5. El projecte en cooperació ha de tindre un pressupost subvencionable major de 30.000 euros i inferior a 175.000 euros. Per al seu càlcul, ha de considerar-se la suma de l'import de costos susceptibles de subvenció que assumirà cada empresa individualment.  
3.6. Els costos associats al projecte no poden rebre simultàniament ajudes en el marc d'esta convocatòria i d'altres procedents d'altres administracions, amb independència de si procedixen del Fons Europeu de Desenrotllament Regional (FEDER), del Fons Europeu Agrícola de Desenrotllament Rural (FEADER) i/o del Fons Social Europeu (FSE).  
3.7. L'execució dels projectes no ha de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i han de facilitar ?o almenys no impedir- l'accessibilitat per a les persones discapacitades. Així mateix ha d'executar-se en el marc d'un desenrotllament sostenible i de foment de la protecció i millora del medi ambient, i comptar ?en el cas que s'obtinga finançament comunitari- amb un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea, certificat l'obtenció del qual es gestionaria per l'IVACE.  
  
3.8. El projecte subvencionat no ha d'experimentar, abans de transcorreguts cinc anys des del terme, una modificació substancial, entesa com aquella en què:  
- La naturalesa o les condicions d'execució s'hagen vist afectades.  
  
- La concessió haja suposat l'atorgament d'avantatges indeguts a l'empresa.  
- O bé es produïsca un canvi en la naturalesa de la propietat d'una infraestructura o el cessament de l'activitat productiva.  
3.9. Només pot presentar-se un projecte per empresa sol·licitant.  
3.10. El projecte significarà un nou desenrotllament per a les empreses participants en el projecte que, per tant, no l'han d'haver desenrotllat amb anterioritat, en tot o en part, ni tampoc per cap empresa vinculada amb algun dels sol·licitants o contractada per a la realització del projecte.  
  
Article 4. Empreses beneficiàries  
4.1. Poden acollir-se a estes ajudes les empreses, tant les grans com les PIME, que tinguen la seu social o establiment de producció a la Comunitat Valenciana. Queden excloses les comunitats de béns i les societats civils, així com les associacions, fundacions, administracions públiques i, en general, les entitats sense finalitat lucrativa.  
Per a la present resolució, es considera PIME l'entitat les característiques de la qual s'ajusten al que disposa l'annex I del Reglament (CE) 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat, General d'Exempció per Categories, normativa disponible en l'adreça web de l'IVACE ?http://www.ivace.es?.  
4.2. Les empreses han de ser integrants d'un consorci creat amb el propòsit, entre altres, d'executar un projecte comú en el marc d'este programa.  
Els consorcis han de reunir les condicions indicades a continuació i mantindre-les al llarg de l'execució del projecte:  
- Estaran constituïts per un mínim de dos empreses, sense que existisca vinculació entre elles.  
- Almenys una de les empreses ha de ser PIME.  
- Almenys una de les empreses ha de tindre 50 treballadors o més.  
- Totes les empreses integrants del consorci han de ser necessàriament sol·licitants d'ajuda a este programa per al mateix projecte.  
- Cap empresa integrant del consorci pot córrer per si sola amb més del 70 per cent dels costos subvencionables del projecte, ni amb menys del 20 per cent.  
- L'empresa que major participació tinga en el projecte ha d'assumir la condició de líder del projecte. Amb idèntica participació, s'ha de fer constar en l'acord de consorci quina assumix el lideratge del projecte.  
  
Totes les empreses sol·licitants i integrants del consorci han de presentar una sol·licitud individual, i idèntica memòria quant als continguts d'esta, si bé la memòria presentada pel líder del consorci serà la que es prendrà en consideració per a l'avaluació del projecte. El projecte comú serà objecte d'avaluació única i amb ell s'obtindrà la mateixa puntuació per a totes les empreses integrants del consorci. Si alguna de les empreses no reunix els requisits per a poder ser beneficiària, el projecte serà desestimat en la totalitat, és a dir, les sol·licituds presentades per les restants integrants del consorci seran també desestimades, llevat que el consorci ?encara amb eixa exclusió- mantinga els requisits establits en este apartat.  
La constitució del consorci ha d'acreditar-se per mitjà d'un acord entre les parts, segons model disponible en l'adreça web ?http://www.ivace.es?, en el qual s'establisca quines són les activitats que ha de realitzar cada una, el pressupost compromés, com és la distribució dels resultats del projecte i quina és l'empresa que assumix el lideratge. En eixe acord les empreses del consorci han de prestar, a més a més, el consentiment perquè les seues dades siguen plasmades en les respectives memòries tècniques, així com perquè qualsevol incidència individual que puga afectar la viabilitat del projecte siga comunicada a la resta de partícips.  
4.3. No poden obtindre la condició de beneficiàries les grans empreses que reunisquen les condicions d'empresa en crisi segons es definixen en les Directrius comunitàries sobre ajudes estatals de salvament i reestructuració d'empreses en crisi (DO C 244, 01.10.2004), o les PIME que reunisquen les condicions d'empresa en crisi segons l'apartat 7 de l'article 1 del RGEC. Tampoc no poden ser beneficiàries les empreses subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
4.4. Per a l'exercici de la seua activitat, les empreses beneficiàries han de disposar de les autoritzacions administratives preceptives, trobar-se inscrites en els registres públics pertinents i complir qualssevol altres requisits exigits per les disposicions aplicables.  
4.5. En especial, les empreses beneficiàries han de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental, de la Llei 13/1982, de 7 d'abril, d'Integració Social dels Minusvàlids, de la Llei Orgànica 3/2007, de 22 de març, per a la Igualtat Efectiva de Dones i Hòmens, i de la Llei 9/2003, de 2 d'abril, per a la Igualtat entre Dones i Hòmens.  
  
4.6. No poden obtindre la condició d'empreses beneficiàries les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
4.7. En el cas d'empreses amb menys de 50 treballadors, com que no s'exigix l'aval del 100 per cent del préstec tal com s'especifica en l'article 6.3.3 d'esta convocatòria, és requisit per a ser beneficiària que l'empresa siga viable econòmicament i financerament, i es considera que s'incomplix este requisit quan s'incórrega en almenys dos dels següents supòsits d'acord amb certificació emesa per auditor extern inscrit en el ROAC (Registre Oficial d'Auditors de Comptes):  
- Que tinga un patrimoni net negatiu en l'últim any.  
- Que tinga uns resultats negatius acumulats superiors al 50 per cent del patrimoni net, sense considerar les pèrdues en l'últim any.  
  
- Que tinga un passiu corrent superior al 150 per cent de l'actiu corrent en l'últim any.  
- Que l'empresa tinga pèrdues en l'últim any superiors al 25 per cent del patrimoni net a l'inici del mateix exercici.  
  
Article 5. Característiques de l'instrument financer préstec bonificat-subvenció a fons perdut. Costos incentivables  
5.1. L'instrument financer en què consistixen les ajudes té per objecte la concessió d'un préstec amb bonificació del tipus d'interés i d'una subvenció a fons perdut sobre el cost del projecte d'I+D en cooperació a cada una de les empreses que hi participen.  
  
Les ajudes que es concedisquen en el marc del Programa d'I+D en Cooperació han de tindre efecte incentivador segons que establix el RGEC, és a dir, que totes les empreses participants han d'haver presentat la sol·licitud d'ajuda amb anterioritat a l'execució del projecte, sense perjuí del compliment d'altres obligacions quan l'empresa sol·licitant tinga la condició de gran empresa. El compliment de l'efecte incentivador s'ha de comprovar a través de la documentació justificativa que es presente per al pagament de la subvenció i en els termes que s'establixen en l'article 11; quan l'empresa tinga la condició de gran, l'acreditació de l'efecte incentivador requerix, a més a més, la presentació en la fase de sol·licitud de la documentació prèvia especificada en l'article 6 d'esta resolució i l'ompliment de l'apartat corresponent en la memòria adjunta a l'imprés de sol·licitud.  
  
5.2. Característiques del préstec  
- Quantia del préstec: 100 per cent dels costos subvencionables en funció de la participació de cada empresa integrada en el projecte. La quantia global del préstec per projecte no ha de superar els 100.000 euros.  
- Tipus d'interés: 0 per cent.  
- Quotes d'amortització semestrals. La primera quota d'amortització s'ha de fer efectiva el 30 de juny de 2015 i successivament cada semestre, fins al 31 de desembre de 2018 amb la qual es liquidarà el préstec totalment. En conseqüència, el termini d'amortització és de 48 mesos, excepte modificació posterior per resolució del director general de l'IVACE.  
- Garanties: aval financer prestat per entitats de crèdit o per societats de garantia recíproca que ha de cobrir tant l'import del préstec com qualsevol gasto derivat de l'incompliment de l'obligació de reemborsament. L'aval ha de ser del 100 per cent de l'import del préstec en cas d'empreses amb 50 treballadors o més i del 30 per cent en qualsevol altre cas.  
- Sense comissions d'estudi ni obertura de l'operació.  
5.3. Característiques de la subvenció a fons perdut  
- Percentatge de subvenció: 30 per cent de l'import dels costos subvencionables assumits per cada participant en el projecte, sense que la quantia global de subvenció a fons perdut per projecte puga superar els 30.000 euros.  
5.4. Intensitat màxima de l'ajuda (préstec bonificat i subvenció a fons perdut): la suma del percentatge de subvenció bruta equivalent en el cas del préstec bonificat i del percentatge de l'ajuda concedida en forma de subvenció a fons perdut no ha de superar les intensitats màximes permeses pel RGEC per a les ajudes d'I+D (articles 31 i 33), incloses les primes, segons la condició de cada beneficiari, i en cap cas un 40 per cent d'intensitat màxima, siga quina siga la condició de l'empresa beneficiària.  
5.5. Costos subvencionables  
1. Servicis externs  
- Cost de contractes d'investigació amb centres d'investigació.  
- Costos de coneixements tècnics i patents adquirits o obtinguts per llicència de fonts externes a preu de mercat, sempre que l'operació s'haja realitzat en condicions de plena competència i sense cap element de col·lusió.  
- Servicis d'assistència tècnica, consultoria i equivalents destinats de manera exclusiva a l'activitat d'investigació i desenrotllament.  
En cas de contractar un centre d'investigació ?i així es faça constar en la memòria- i si la suma dels imports individualment assumits per cada empresa participant en el consorci supera la quantitat de 17.999,99 euros (IVA exclòs), es recorda que, prèviament a l'adopció del compromís o firma de contracte amb el centre, és necessari sol·licitar tres pressupostos o justificar, en un informe, l'excepció d'esta obligació en els casos i en els termes descrits en l'article 11.a.4 d'esta resolució, i que s'han d'adoptar les mateixes precaucions quan es contracte qualsevol altre servici extern. En tot cas, l'execució del projecte ha de ser posterior a la sol·licitud.  
2. Registre de drets de propietat industrial derivats de l'execució del projecte (només per a PIME).  
- Costos relatius a la preparació, la presentació i la tramitació de la sol·licitud de registre de propietat.  
- Gastos de traducció o de validació del dret en altres jurisdiccions.  
  
- Costos de defensa de la validesa del dret en què s'haja incorregut amb motiu de la tramitació oficial de la sol·licitud i en eventuals procediments d'oposició.  
Només seran elegibles els gastos relacionats amb el registre de patents i models d'utilitat derivats de l'execució del projecte. Per tant, no seran considerats els gastos relacionats amb altres patents de l'empresa o amb el registre de marques comercials o dissenys industrials.  
  
3. Amortització d'instrumental i equipament  
Els gastos d'amortització d'instrumental i equipament que estiguen directament relacionats amb els objectius del projecte poden subvencionar-se sempre que es complisquen les condicions següents:  
- Que els càlculs d'amortització s'efectuen de conformitat amb les normes de comptabilitat pertinents.  
- Que el gasto es referisca exclusivament al període subvencionable del projecte.  
4. Materials  
Costos de matèries primeres i altres aprovisionaments de naturalesa consumible que es deriven directament de l'activitat d'investigació i desenrotllament.  
5. Recursos humans  
Gastos de personal (salari brut, i cost de la Seguretat Social a càrrec de l'empresa) del personal investigador, del personal tècnic i del personal auxiliar durant el temps en què estiguen dedicats al projecte d'investigació i desenrotllament.  
Es limita el cost horari subvencionable a 50 euros/hora com a màxim.  
  
Article 6. Sol·licitud de l'instrument financer préstec bonificat-subvenció  
Cada empresa participant en el consorci ha de presentar la documentació indicada a continuació:  
6.1. Sol·licitud normalitzada  
Els models de sol·licitud i la resta de documentació estaran disponibles en l'adreça d'Internet de l'IVACE, ?http://www.ivace.es?, i s'han d'omplir utilitzant els mitjans electrònics o telemàtics proporcionats per l'IVACE a través d'eixa adreça d'Internet.  
6.2. Termini de presentació de sol·licituds:  
El termini de presentació de sol·licituds a l'instrument financer combinat préstec bonificat-subvenció finalitzarà l'11 d'abril de 2014.  
  
6.3. Documentació que s'ha d'aportar amb la sol·licitud normalitzada:  
6.3.1. Una memòria tècnica del projecte segons el model disponible en l'adreça d'Internet de l'IVACE ?http://www.ivace.es?. La memòria servirà de referent per a aplicar els criteris de valoració, d'ací que un ompliment defectuós o deficient, o una difícil comprensió, generarà una minusvaloració del projecte o inclús una denegació de la sol·licitud.  
6.3.2. Acord de participació o consorci de les empreses participants en un projecte d'I+D comú, descrivint els termes de la cooperació, segons model disponible en l'adreça d'Internet de l'IVACE, ?http://www.ivace.es?.  
6.3.3. Compromís d'aval financer per un import equivalent al de la participació de l'empresa sol·licitant en el projecte, considerats els costos subvencionables i que quan el sol·licitant siga una empresa amb 50 treballadors o més l'aval definitiu que es presentarà després de la concessió de l'ajuda ha de ser del 100 per cent de l'import del préstec, i del 30 per cent en qualsevol altre cas.  
6.3.4. Declaració, per part de totes les empreses participants o vinculades, d'ajudes públiques aprovades en l'àmbit de la I+D+i durant els exercicis 2011'2014, i en general d'altres ajudes aprovades per als mateixos costos subvencionables del projecte, així com aquells que estiguen pendents de concessió.  
6.3.5. Si l'empresa sol·licitant és gran empresa ha d'aportar ?per a acreditar el compliment d'efecte incentivador- un informe en què s'haja analitzat la viabilitat del projecte o activitat amb ajuda i sense, tal com preveu l'apartat corresponent de la memòria annexa a l'imprés de sol·licitud.  
6.3.6. A fi de poder valorar la contractació amb centres d'investigació en els casos en què així estiga previst, i s'haja indicat inicialment en la memòria, a més d'identificar el centre en la memòria, cal aportar tres ofertes o un informe justificatiu quan l'import de la contractació supere la quantitat de 17.999,99 euros (IVA exclòs) considerada la suma d'imports individuals assumits per les empreses integrants del consorci. La no-identificació del centre en la memòria comporta la no-valoració de l'ítem respectiu en el barem.  
  
6.3.7. Les empreses amb menys de 50 treballadors han d'aportar addicionalment l'estat de comptes financers dels tres últims exercicis, segons el model incorporat en la memòria tècnica del projecte a què es referix l'article 6.3.1, el qual ha d'incloure una certificació firmada per un auditor extern inscrit en el ROAC que quantifique els resultats econòmics de l'empresa a què fa referència l'apartat 4.7.  
6.3.8. Documentació relativa a la personalitat jurídica de l'empresa sol·licitant:  
a) Quan siga una societat la inscripció de la qual en el Registre Mercantil siga obligatòria, l'IVACE ha d'obtindre la informació relativa a la personalitat jurídica de l'empresa sol·licitant, si bé pot requerir directament a la mateixa societat la presentació d'algun document concret.  
b) En el cas d'empreses sol·licitants, la inscripció de les quals en el Registre Mercantil no siga obligatòria (empresaris individuals, cooperatives), s'ha d'aportar una fotocòpia dels documents següents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
- DNI si és empresari individual.  
No és necessari aportar la documentació anterior que ja estiga en poder de l'IVACE sempre que es mantinga vigent i s'aporte una declaració de vigència per a això segons el model disponible en l'adreça d'Internet de l'IVACE, ?http://www.ivace.es?.  
6.4. Lloc de presentació de sol·licituds  
6.4.1. Tant la sol·licitud com la memòria s'han de presentar davant del Registre Telemàtic de la Generalitat, i este ha d'emetre automàticament un resguard acreditatiu de la seua presentació, que pot ser arxivat o imprés per l'empresa interessada, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat. Una vegada omplit el formulari de sol·licitud des del tràmit telemàtic, s'ha d'annexar la memòria tècnica del projecte en format electrònic. Si s'annexara escanejada, ha de fer-se a 200ppp i en blanc i negre. La grandària màxima del fitxer per a annexar és de 8Mb.  
6.4.2. Ja que la sol·licitud ha de tramitar-se necessàriament via telemàtica, només s'admet la presentació davant del Registre Telemàtic i sempre que estiga firmada electrònicament per mitjà d'una firma electrònica avançada basada en un certificat reconegut segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat el conveni corresponent, que poden consultar-se en la pàgina web ?http://www.pki.gva.es/puntreg\_c.htm?.  
6.4.3. En el cas que per qualsevol circumstància es presenten diferents sol·licituds, es considerarà vàlida l'última registrada en termini.  
  
6.4.4. D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del decret, com a procediment susceptible de tramitació a través del Registre Telemàtic de la Generalitat.  
6.5. La presentació de la sol·licitud comporta l'autorització a l'IVACE ?excepte manifestació en contra per l'empresa sol·licitant- per a demanar els certificats a emetre per l'Agència Estatal de l'Administració Tributària, per la Unitat Recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que l'empresa sol·licitant es troba al corrent en les obligacions amb les dites administracions. En qualsevol cas l'IVACE pot requerir directament a l'empresa sol·licitant si la informació obtinguda presenta alguna incidència.  
6.6. Si la sol·licitud aportada fóra incompleta o presentara errors esmenables, es requerirà la persona interessada perquè en el termini de 10 dies hàbils esmene la falta o aporte els documents preceptius, amb l'advertència que si no ho fera, se'l tindrà per desistit de la seua sol·licitud.  
6.7. Els requeriments a què es fa referència en este article, així com qualsevol altre que puga realitzar-se per l'IVACE, s'han d'efectuar per via telemàtica, si bé poden efectuar-se per fax o per correu electrònic o ordinari al número o a l'adreça indicada per l'empresa sol·licitant en la sol·licitud normalitzada, sempre que en quede constància de la recepció per aquella.  
6.8. Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat gaudixen de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6.9. L'aportació de documents en contestació als requeriments referenciats, es pot realitzar a través del Registre Telemàtic en l'adreça d'Internet de l'IVACE, i s'apliquen els mateixos requisits sobre la utilització de firma electrònica avançada que els arreplegats en este article.  
  
  
Article 7. Instrucció i avaluació de sol·licituds. Criteris d'avaluació  
  
7.1. L'òrgan instructor del procediment de concessió d'ajudes serà l'Àrea d'Empreses i Associacions de l'IVACE.  
7.2. L'instrument financer préstec bonificat-subvenció es concedix sota el règim de concurrència competitiva, per mitjà d'una comparació de les sol·licituds presentades a les quals s'han d'aplicar els criteris de valoració fixats en este article i s'establix una prelació segons la puntuació obtinguda respectant els límits pressupostaris disponibles.  
  
7.3. L'òrgan instructor ha de verificar de cada empresa sol·licitant i dels projectes presentats el compliment dels requisits exigits en la convocatòria, i en cas de resultar d'acord amb esta, procedirà a l'anàlisi dels projectes i a l'aplicació dels criteris del programa; durant este procés l'IVACE pot convocar a l'empresa sol·licitant a una entrevista a fi d'ampliar o verificar informació necessària per a l'avaluació de la proposta.  
En el cas que la convocatòria resulte finançada per fons comunitaris, es respectarà així mateix l'aplicació dels criteris de selecció del Programa Operatiu FEDER CV que siga aplicable per al període 2014-2020. Com a resultat de la seua actuació, l'òrgan instructor ha d'emetre una preavaluació que ha d'elevar a la comissió a què es referix l'article següent.  
7.4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IVACE pot traslladar les sol·licituds a altres actuacions o convocatòries d'ajudes per la seua major idoneïtat després de la comunicació i acceptació de l'empresa sol·licitant.  
7.5. Són criteris d'avaluació els següents:  
1. Qualitat del projecte.  
Màxim: 35 punts. Puntuació mínima requerida: 17 punts.  
- Novetat del projecte: 0-15.  
Es valora l'existència d'un certificat ex ante sobre la qualificació del projecte com a I+D emés per alguna entitat acreditada per Entitat Nacional d'Acreditació (ENAC), o a falta d'això, els antecedents o evidències sobre el grau de novetat del projecte a nivell mundial, europeu, nacional o Comunitat Valenciana.  
- Grau d'avanç: 0-10.  
Es valora l'avanç o aplicació del coneixement científic que suposa el projecte.  
- Metodologia i pla de treball: 0-5.  
Es valora la qualitat del pla de treball i de la metodologia prevista per al seu desenrotllament.  
- Pressupost del projecte: 0-5.  
Es valora l'adequació del pressupost del projecte als objectius previstos i als mitjans requerits per a la correcta execució.  
2. Viabilitat tècnica.  
Màxim: 25 punts.  
- Capacitat i experiència de l'equip de treball que participa en el projecte: 0-5  
Es valora que les persones que participen en el projecte disposen de titulació adequada amb experiència consolidada en I+D  
- Mitjans tècnics disponibles per al projecte: 0-10  
Es valora la idoneïtat de tots els recursos destinats al projecte. Quan no hi haja en la mateixa empresa capacitat suficient per a escometre les tasques d'I+D, es valorarà la contractació amb centres d'investigació.  
  
- Equilibri i complementarietat dels equips de treball participants en el projecte: 0-10.  
Es valora una adequada distribució de tasques del projecte segons les capacitats i competències dels equips de treball participants en el projecte, així com la potencialitat d'escometre nous projectes en convocatòries de caràcter nacional o europeu.  
3. Resultats/impacte esperable del projecte  
Màxim: 40 punts - Llindar mínim: 16 punts  
- Capacitat d'explotació dels resultats: 0-15  
Es valora l'existència d'un pla clar d'aprofitament dels resultats del projecte, amb informació suficient per a la valoració.  
- Repercussió del projecte: 0-15  
Repercussió econòmica i social prevista per l'aplicació del resultat del projecte, valorant especialment les previsions d'internacionalització, creixement econòmic i creació d'ocupació.  
- Efecte d'arrossegament: 0-10  
Es valora l'efecte d'arrossegament del projecte, en el sentit de la possible repercussió dels resultats en un ampli col·lectiu d'empreses en què puga provocar actuacions tendents a fer seues, emular o basar-se en els èxits del projecte en futures actuacions.  
  
Article 8. Concessió de l'instrument financer préstec bonificat-subvenció  
Després dels actes d'instrucció i l'aplicació dels criteris de valoració, els projectes que finalment hagen aportat el compromís d'aval financer referit anteriorment seran elevats a una comissió composta pel personal de l'IVACE que s'indica a continuació:  
- President: el director general de l'IVACE.  
- Dos representants de l'Àrea d'Empreses i Associacions.  
- Tres representants de l'Àrea de Suport.  
- Un tècnic de l'Àrea de Suport que actuarà com a secretari.  
Poden assistir, amb vot, fins a tres representants de l'àmbit empresarial, tecnològic o científic, designats pel director general de l'IVACE.  
  
La comissió adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Si bé la convocatòria fixa una puntuació mínima que han d'obtindre els projectes per a ser avaluats positivament, la Comissió pot, quan el nombre de sol·licituds que superen eixe llindar mínim no permeta concedir el percentatge màxim d'ajuda en funció del pressupost disponible:  
- Mantindre el percentatge màxim d'ajuda, ajustant per a això la nota de tall a l'alça, de manera que s'equilibre el pressupost disponible amb l'import total de les sol·licituds de subvenció que han superat el llindar mínim. O bé,  
- Reduir eixe percentatge en la quantia que estime adequada a fi d'arribar a un nombre més gran de beneficiaris.  
La comissió optarà per una mesura o altra valorant el màxim efecte de les ajudes.  
En els casos de sol·licituds amb igualtat de puntuació, cal tindre en compte, per a resoldre l'empat, la puntuació obtinguda criteri a criteri, seguint un orde decreixent, començant pel primer fins que es produïsca el desempat.  
De les reunions de la comissió s'elevarà l'acta ?amb la proposta d'adjudicació inclosa- al president de l'IVACE.  
Vista la proposta continguda en l'acta de la comissió, el president de l'IVACE ha de resoldre sobre l'adjudicació de l'instrument financer combinat préstec bonificat-subvenció, fixar-ne expressament la quantia, i incorporar, si és el cas, les condicions i obligacions a què haja de subjectar-se l'empresa beneficiària.  
La resolució del president de l'IVACE posa fi a la via administrativa i el seu contingut ha de ser notificat de forma individualitzada a cada persona interessada de forma telemàtica. Les subvencions concedides s'han de publicar en el Diari Oficial de la Comunitat Valenciana (DOCV) amb expressió del programa i crèdit pressupostari a què s'imputen, empresa beneficiària, subvenció concedida i finalitat o finalitats de la subvenció. Així mateix, les empreses beneficiàries s'han d'incloure en una relació de beneficiaris de fons estructurals en compliment de la normativa sobre publicitat d'eixos fons en el cas que la convocatòria compte amb finançament comunitari.  
La resolució de concessió pot incloure una relació ordenada de totes les sol·licituds que no hagen sigut estimades per haver ultrapassat la quantia màxima del crèdit fixat en la convocatòria, amb indicació de la puntuació obtinguda per cada una perquè, en cas d'augment per generació pressupostària o alliberament de crèdit, puguen ser ateses per orde de puntuació.  
  
Article 9. Desemborsament del préstec al beneficiari  
Una vegada comunicada a les empreses beneficiàries la resolució de concessió, perquè puga fer-se efectiu el desemborsament del préstec s'ha de fer la presentació d'un aval financer prestat per entitats de crèdit o per societats de garantia recíproca que ha de cobrir tant l'import del préstec com qualsevol gasto derivat de l'incompliment de l'obligació de reemborsament. L'aval és del 100 per cent de l'import del préstec en cas d'empreses amb 50 treballadors o més i del 30 per cent en qualsevol altre cas. La presentació de l'aval pot produir-se fins a la data límit de 6 de febrer de 2015, coincident amb la data límit de justificació del projecte.  
Una vegada validat l'import i contingut de l'aval per l'IVACE, l'Institut Valencià de Finances (IVF) com a entitat col·laboradora, ha de formalitzar un document específic de condicions que ha de comunicar al beneficiari i realitzar el desemborsament del préstec al compte corrent que este haja indicat. En el document emés per l'IVF el beneficiari ha d'acceptar les condicions del préstec, inclòs el pla de venciments en el cas que varie respecte als terminis indicats en l'article 5.2, i l'empresa queda obligada a l'execució del projecte presentat en els terminis que s'indiquen a continuació:  
- Termini d'execució del projecte, fins al 31 de desembre de 2014.  
- Termini de justificació de l'execució del projecte, fins al 6 de febrer de 2015.  
L'acreditació davant de l'IVACE de l'execució del projecte s'ha de fer d'acord amb les condicions establides en l'article 11.  
  
  
Article 10. Amortització del préstec i cobrament de la subvenció a fons perdut  
El beneficiari ha d'iniciar l'amortització del préstec en els terminis i condicions acceptades i segons el que disposa l'article 5.2. Característiques de l'instrument financer préstec bonificat-subvenció a fons perdut.   
  
El pagament de la subvenció a fons perdut s'ha de fer una vegada l'empresa beneficiària haja tornat les quantitats i en els terminis compromesos en l'escrit d'acceptació del préstec o en les seues possibles modificacions posteriors.  
En tot cas, l'empresa beneficiària pot sol·licitar la cancel·lació anticipada del préstec.  
La cancel·lació anticipada per incompliment de les condicions estipulades en el document d'acceptació de condicions del préstec, deixa sense efecte totalment o parcialment la resolució de concessió de la part de subvenció a fons perdut. Així mateix, l'incompliment de les condicions de devolució del préstec genera l'obligació de tornar les quantitats indegudament rebudes i merita l'interés de demora previst en la Llei General de Subvencions des del moment del desemborsament del préstec.  
  
Article 11. Obligacions de les empreses beneficiàries  
a) Execució i acreditació del projecte: la justificació de l'execució del projecte (gastos i pagaments) ha de presentar-se en la data límit de 6 de febrer de 2015.  
a.1. L'empresa beneficiària ha de realitzar el projecte objecte de subvenció en la forma descrita en la memòria presentada juntament amb la sol·licitud normalitzada, i de manera que es complisca la finalitat de l'instrument financer, respectant els costos indicats en la notificació de concessió i pels imports que s'hi especifiquen.  
Qualsevol modificació del projecte ha de comptar amb l'aprovació prèvia de l'IVACE, sol·licitada i justificada per escrit fins a dos mesos naturals abans de la finalització del termini de justificació dels gastos del projecte, i no pot suposar en cap cas una alteració del contingut essencial del projecte o d'algun dels aspectes que van ser tinguts en compte per a la seua valoració. Poden validar-se, sense necessitat d'autorització prèvia, les modificacions que suposen una variació en els imports concedits per concepte de gasto inferior o igual al 20 per cent de la quantitat a justificar dels dits conceptes, o no afecten qüestions fonamentals, sempre que es justifique adequadament en la memòria resum d'actuació justificativa indicada en l'apartat a.3 següent perquè, a criteri del tècnic de l'IVACE que verifica la justificació de l'ajuda, puga admetre's.  
a.2. Quant al període subvencionable de gastos, només són tinguts en consideració els compresos a partir de la data de presentació de la sol·licitud i la data límit de 31 de desembre de 2014.  
a.3. En la justificació del gasto poden acceptar-se, a criteri del personal tècnic de l'IVACE, desviacions entre els diferents costos subvencionables, de manera que la disminució d'uns es compense amb l'excés en altres, si bé únicament en les circumstàncies següents:  
- En els costos amb justificació superior al 80 per cent del que preveu la notificació, la disminució de gasto es pot compensar fins a assolir el 100 per cent amb els excessos provinents d'altres costos en què s'haja justificat per damunt del que preveu.  
- Únicament el 20 per cent d'excés d'un cost pot aplicar-se a compensar la menor justificació en altres.  
- Els excessos en les partides de gasto de recursos humans no poden utilitzar-se per a compensar altres costos.  
- Els costos el gasto justificat dels quals siga inferior al 80 per cent del que preveu la notificació d'ajuda, no admetran compensació.  
- En qualsevol cas, després d'aplicades les possibles compensacions, cap cost pot quedar amb una subvenció assignada superior a la indicada en la notificació d'ajuda.  
- La compensació entre costos no ha d'alterar en cap cas la naturalesa del projecte.  
Qualsevol altre plantejament en la justificació dels costos aprovats del projecte requerix l'autorització prèvia i expressa de l'IVACE.  
  
a.4. Quan l'import d'un gasto subvencionable supere, IVA exclòs, i considerada la suma d'imports individuals assumits per les empreses integrants del consorci, la quantia de 17.999,99 euros en el supòsit de subministrament de béns d'equip o prestació de servicis per empreses de consultoria o assistència tècnica, l'empresa beneficiària ha d'aportar en fase posterior també la justificació d'haver sol·licitat ?abans de la contracció del gasto- com a mínim tres ofertes de diferents proveïdors -sense vinculació entre ells- llevat que per les característiques especials dels gastos subvencionables no hi haja en el mercat suficient nombre d'entitats que en subministren o presten, i així es faça constar en un informe firmat pel representant legal que ha de contindre, almenys:  
- Quines van ser les característiques dels gastos que van fer impossible la localització d'un mínim de tres ofertes.  
- Una explicació de com es va realitzar la busca de proveïdors.  
Este informe no serà admés com a justificant de la no-presentació de tres ofertes si el seu argument es basa en:  
- Les característiques del proveïdor (per exemple: proveïdor habitual, o subministrador únic, sense que en este cas s'aporten més dades que ho acrediten).  
- Les característiques genèriques del bé o servici (per exemple: caràcter tecnològic del servici).  
- Les característiques genèriques de l'empresa o entitat beneficiària (per exemple: política de compres implantada i aprovada per la direcció, etc.).  
Així mateix han d'acompanyar un annex a l'informe que documente com s'ha realitzat la busca de proveïdors del bé o servici.  
La selecció de les ofertes ha de realitzar-se entre empreses de les quals almenys dos no siguen empreses associades al beneficiari i membres de la seua junta directiva o consell d'administració, ni tinguen drets de vot superiors al 50 per cent. La petició d'ofertes ha de procurar documentar-se de forma escrita I, en tot cas, serà necessari que estiguen firmades i segellades per les respectives empreses ofertants, amb consignació de les seues dades identificatives. L'elecció entre les ofertes presentades ha de recaure en la més econòmica. L'elecció en un altre sentit s'ha de justificar en un informe.   
La no-presentació o la insuficiència dels informes a què fa referència el paràgraf anterior, donarà lloc a la no-consideració del cost subvencionable, amb la consegüent minoració o revocació del préstec bonificat-subvenció concedit, sense perjuí de la facultat de l'IVACE de demanar, a càrrec de l'empresa beneficiària, una taxació pericial del bé subvencionat i recalcular en funció d'esta la subvenció concedida.  
  
b) Presentació de justificants de pagament i una altra documentació requerida en el Manual d'instruccions de justificació d'ajudes.  
b.1. Amb data límit de 6 de febrer de 2015 -o la data posterior que puga establir-se- el beneficiari ha de presentar davant de l'IVACE els justificants de gasto i pagament i la documentació requerida en el Manual d'Instruccions de Justificació d'Ajudes aprovada per resolució del director general de l'IVACE.  
b.2. Els pagaments només s'admetran si estan realitzats a través d'entitat financera, i la seua justificació s'ha de realitzar per mitjà de la presentació d'una còpia de l'extracte bancari que acredite l'eixida efectiva dels fons juntament amb una còpia de la transferència o del xec nominatiu. Queden exclosos els pagaments realitzats en efectiu o per caixa.  
b.3. En el cas que l'orde de transferència o l'apunt de l'extracte bancari siguen globals I, per tant, estiguen referits a diversos justificants de gasto, relacionats o no amb el projecte, serà necessari aportar-ne una relació ben detallada en la qual apareguen el destinatari, la identificació del justificant del gasto (el número o el concepte de la factura) i l'import pagat.  
b.4. L'empresa beneficiària ha d'aportar com a mínim un 60 per cent de justificants de gasto del projecte pagats. La presentació d'un percentatge menor donaria lloc a la revocació de l'instrument financer préstec bonificat-subvenció i al reintegrament de les quantitats percebudes i els interessos de demora des de la seua percepció, llevat que tècnicament puga considerar-se que encara així el projecte ha sigut efectivament desenrotllat i no se'n declare la revocació sinó la minoració.  
b.5. El Manual d'instruccions de justificació d'ajudes pot exigir que s'aporten un informe d'auditor o empresa inscrita en el Registre Oficial d'Auditors de Comptes (ROAC) d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007) així com un llistat de comprovació del compliment dels requisits del Manual d'instruccions de justificació d'ajudes, firmat per l'auditor i visat pel representant legal de l'empresa beneficiària.  
  
b.6. Documentació acreditativa del compliment de les condicions i obligacions específiques en el Manual d'instruccions de justificació d'ajudes.  
c) Devolució del préstec  
El beneficiari ha de subjectar-se als terminis i condicions de devolució del préstec en l'article 5.2 d'esta resolució i en l'escrit d'acceptació de condicions subscrit prèviament al seu desemborsament.  
d) Altres obligacions  
d.1. Inserir en el material divulgatiu relacionat amb la difusió del projecte el logotip d'IVACE disponible en ?http://www.ivace.es?.  
d.2. Complir les seues obligacions fiscals i les de la Seguretat Social de manera que quede acreditada esta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits per la normativa en la matèria.  
  
d.3. En el cas que la present convocatòria obtinga finançament comunitari, cal conservar durant un període de 15 anys ?i en tot cas durant el termini que establisca el Programa Operatiu FEDER de la Comunitat Valenciana per al període 2014-2010- els documents justificatius de la realització del projecte o activitat, i els relacionats amb els gastos i pagaments i amb les auditories corresponents, mentres puguen ser objecte de comprovació i control. En este sentit, s'han de conservar els originals dels documents o còpies certificades concordants amb els originals sobre suports de dades generalment acceptats, entenent per estes les fotocòpies de documents originals, les microfitxes de documents originals, les versions electròniques de documents originals i els documents que només existisquen en versió electrònica. Si no s'obté finançament comunitari, el termini de conservació a què es referix este apartat s'establix en huit anys, i mentres puguen ser objecte de verificació i control en tot cas.  
d.4. Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. En el cas que la present convocatòria es finance amb fons comunitaris, i si els exigira el Programa Operatiu FEDER de la Comunitat Valenciana d'aplicació per al període 2014-2020, les empreses beneficiàries i altres organismes participants en l'execució de les operacions han de mantindre a més un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional; en este sentit han de presentar en el compte justificatiu de la subvenció un llistat en què cada apunt que es faça d'un gasto, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia del dit apunt que té relació amb la subvenció concedida, i el llistat ha de recollir tant el número d'apunt i assentament del llibre diari, com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat ací referida.  
  
d.5. Actualitzar qualsevol documentació presentada que haja tingut alguna modificació.  
d.6. Respondre de la veracitat dels documents aportats i en general de la informació facilitada.  
d.7. Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'empresa beneficiària en la memòria del projecte com a conseqüència de l'execució del projecte.  
d.8. Comunicar a l'IVACE les ajudes públiques o privades que hagen obtingut o sol·licitat (tant en forma de préstecs bonificats com de subvencions a fons perdut) per als mateixos costos subvencionats. En cas de concurrència amb altres ajudes, queda sense efecte la concedida per l'IVACE (tant el préstec bonificat com la subvenció a fons perdut), excepte renúncia expressa a la ja concedida per l'altra Administració.  
  
d.9. Les empreses beneficiàries han de poder acreditar l'efecte incentivador de l'ajuda concedida a través de la pròpia documentació justificativa, en concret, per complir així el requisit que les dates de facturació i pagament dels gastos subvencionables estiguen dins del període subvencionable, i mai anteriors a la data de la sol·licitud de l'ajuda. Els gastos derivats d'estudis de viabilitat diferents dels previstos en la sol·licitud de l'ajuda, així com la documentació preliminar o preparatòria del projecte, en tant que no suposen l'inici dels gastos efectius, no han de comportar l'incompliment de l'efecte incentivador, no obstant això, seran objecte d'anàlisi individualitzat per l'IVACE per a la verificació.   
Si l'empresa beneficiària té la condició de gran empresa, ha d'aportar a més documentació que justifique que, com a resultat de l'ajuda concedida (préstec bonificat i subvenció), ha augmentat el seu nivell d'activitats d'I+D en la forma definida en el Manual d'instruccions de justificació d'ajudes.  
d.10. Complir totes les obligacions que deriven de la normativa d'aplicació especificada en l'article 14 d'esta resolució, i en especial les que pogueren establir-se del possible cofinançament de la present convocatòria pel Fons Europeu de Desenrotllament Regional (FEDER).  
  
  
Article 12. Control i Verificació. Minoracions i revocacions  
Tant les empreses beneficiàries com els tercers relacionats amb l'objecte de la subvenció han de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració central de l'Estat i de la Generalitat, o ?en cas de comptar la convocatòria amb finançament comunitari- de la Unió Europea i els seus representants autoritzats, han de facilitar en tot moment tota la informació que se sol·licite en l'exercici de les actuacions, i en especial han de posar a disposició la totalitat de documents necessaris per a una pista d'auditoria adequada.  
Les verificacions han d'abordar els aspectes administratius, financers, tècnics i físics de les operacions, segons corresponga, i han d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinen de conformitat amb l'annex IV del Reglament (CE) 1828/2006 o normativa que s'aplique.  
  
A resultes de les verificacions efectuades a cada empresa beneficiària participant, el projecte, global o individualment considerat, pot ser objecte de minoració o revocació tant si l'empresa o empreses participants ja hagueren complit els terminis d'amortització com si es trobaren en el període de devolució. En ambdós casos, ha de restituir-se l'interés de demora corresponent de les quantitats indegudament percebudes des del moment de l'obtenció.  
Així mateix l'incompliment per les empreses beneficiàries i participants en el projecte de cooperació de qualsevol de les obligacions establides en esta resolució pot donar lloc a la minoració o a la revocació de la part de subvenció a fons perdut en funció de les circumstàncies ocorregudes i d'una valoració. En el cas que l'ajuda haguera sigut ja pagada, ha de procedir-se al reintegrament de la quantitat percebuda i dels interessos de demora des del moment del pagament de la subvenció en la forma prevista en la legislació sobre subvencions. De conformitat amb eixa normativa, l'incompliment de l'obligació de reintegrament té, entre altres efectes, la impossibilitat de ser empresa beneficiària en convocatòries successives, sempre que es trobe en període executiu.  
  
  
Article 13. Dotació pressupostària  
13.1. El pressupost per a la concessió dels instruments financers previstos en la present resolució serà de 2 milions d'euros amb càrrec a la línia PT055000 Finançament Empresarial.  
En qualsevol cas, es pot incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per import inferior al gasto inicialment previst, o de les que es deriven obligacions liquidades o reconegudes per un import inferior a l'ajuda que va ser concedida al seu dia, o bé quan eixe augment siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària que procedisca, i a la publicació en el Diari Oficial de la Comunitat Valenciana amb caràcter previ a la resolució de concessió. En estos supòsits s'aprovaran les modificacions corresponents de la convocatòria que seran publicades en el Diari Oficial de la Comunitat Valenciana, sense necessitat d'obertura d'un termini addicional per a presentar noves sol·licituds.  
13.2. El Programa pot comptar amb finançament del Fons Europeu de Desenrotllament Regional (FEDER) en un percentatge del 50 per cent a través del Programa Operatiu FEDER de la Comunitat Valenciana vigent per al període 2014-2020.  
  
Article 14. Marc normatiu  
Les ajudes arreplegades en la present resolució es concediran d'acord amb el que establix:  
- L'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).  
- La Llei 38/2003, de 17 de novembre, General de Subvencions, i disposicions de desplegament.  
- El Decret Legislatiu de 26 juny de 1991, pel qual s'aprova el text refós de la Llei de la Hisenda Pública de la Generalitat Valenciana.  
  
La concessió de les ajudes s'acollirà als articles 31 i 33 del Reglament (CE) número 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat, Reglament General d'Exempció per Categories (DO L 214, 09.08.2008) i al Reglament UE número. 1224/2013, de 29 de novembre de 2013, de la Comissió, que modifica el Reglament (CE) 800/2008 en el que afecta el període d'aplicació (DO L 320, 30.11.2013) en el cas que la concessió es produïsca amb anterioritat a l'1 de juliol de 2014; en cas contrari, la concessió s'acollirà al que disposa el reglament que s'aprove en substitució del Reglament (CE) número 800/2008.  
  
- El Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat.  
- El Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat.  
- En el cas que la convocatòria obtinga finançament comunitari, s'apliquen el Reglament (UE) 1303/2013, del Parlament Europeu i del Consell de 17 de desembre de 2013, pel qual s'establixen disposicions comunes relatives al Fons Europeu de Desenrotllament Regional, al Fons Social Europeu, al Fons de Cohesió, al Fons Europeu Agrícola de Desenrotllament Rural i al Fons Europeu Marítim i de la Pesca, i pel qual s'establixen disposicions generals relatives al Fons Europeu de Desenrotllament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) 1083/2006, del Consell (DOUE L347, 20.12.2013) i la resta de normativa sobre fons estructurals.   
  
- Qualsevol altra normativa que per la matèria siga aplicable.  
  
Article 15. Publicitat comunitària. Obligacions  
En el cas que la present convocatòria compte amb finançament comunitari, l'empresa beneficiària s'ha d'assegurar del fet que les parts que intervenen en el projecte han sigut informades del cofinançament en un 50 per cent pel Fons Europeu de Desenrotllament Regional (FEDER) i ha d'anunciar clarament que el projecte ha sigut seleccionat en el marc del Programa Operatiu FEDER de la Comunitat Valenciana per al període 2014-2020. Per a complir este requisit, l'empresa beneficiària ha de:  
  
- Col·locar en els béns tangibles subvencionats adhesius identificatius de la marca FEDER en la forma establida en el Manual d'instruccions de justificació, i incloure el logotip FEDER i una declaració relativa al cofinançament del projecte pels Fons FEDER, tot això en la forma que s'establisca en la normativa d'aplicació al Programa Operatiu FEDER de la Comunitat Valenciana per al període 2014-2020.  
  
  
Article 16. Entitats col·laboradores i assistència tècnica  
L'IVACE subscriurà un conveni amb l'Institut Valencià de Finances perquè, actuant en nom seu i pel seu compte, entregue i distribuïsca els fons a les empreses beneficiàries; igualment pot subscriure convenis amb altres entitats bé perquè l'assistisquen en determinades funcions auxiliars a la gestió dels expedients, o bé per a la concessió dels avals vinculats al projecte.  
  
  
DISPOSICIÓ FINAL  
  
Primera  
Es faculta el director general de l'IVACE per a dictar les resolucions necessàries per al desplegament, l'eficàcia i l'execució de la present convocatòria.  
  
Segona  
La present resolució entra en vigor el dia que es publique en el Diari Oficial de la Comunitat Valenciana.  
  
València, 5 de març de 2014.- El president: Máximo Buch Torralva.